Ankara

História

Prvé dôkazy o osídlení pochádzajú z bronzovej doby. Mesto založili pravdepodobne už Chetiti, aj keď sa niekedy za zakladateľa považuje frýgický kráľ Midas. Práve Frýgijci neskôr osídlili územie neskoršej Galatie. V 3. stor. pred Kr. sa tu usadili Pontskí Gréci a z mesta spravili významné obchodné centrum. Práve Gréci mesto nazvali Ankyra, čo znamená kotva. V okolí mesta sa počas helenistickej doby usadili Kelti, Ankara však ostala hlavne grécka. V rímskej dobe sa tu rozmohlo kresťanstvo. V 3. stor. mesto dobyli germánski Herulovia a Góti. Od roku 395 patrí Ankara Byzantskej ríši. V 7. stor. mesto dobyli Arabi. V tej dobe už obyvateľstvo celého kraja rozprávalo po grécky. Roku 1071 dobyl seldžucký sultán Alp Arslan Anatóliu, a teda aj Ankaru. V 14. storočí ju získali osmanskí Turci. Počas tohto obdobia väčšina obyvateľov prestúpila na islam a poturčila sa. Turci mesto volali Angora. Po prvej svetovej vojne preniesol prvý turecký prezident Mustafa Kemal Atatürk hlavné mesto z Istanbulu do dovtedy malej Ankary, nakoľko Istanbul mal nevýhodnú polohu v prípade vojenského nebezpečenstva. Istanbul totiž dobyli spojenecké vojská s úmyslom odovzdať ho Grécku. V tejto dobe v Ankare žili hlavne Turci, menšinu tvorili aj Gréci, ktorí v roku 1923, počas grécko-tureckej výmeny obyvateľstva, odišli do Grécka. Z malého mesta sa čoskoro stalo významné veľkomesto – roku 1924 mala Ankara 35 000 obyvateľov, roku 2007 mala 4,5 milióna obyvateľov.

Parky a nákupné centrá

Ankara má množstvo rôznych parkov rozmiestnených po celom meste, ako napríklad Genclik Park, Ahlatlibel Park, Botanický Park... Taktiež sa tu nachádzajú mnohé nákupné centrá – Armada, Karum, Atakule...

Doprava

Leteckú prepravu pre celé hlavné mesto zabezpečuje Medzinárodné letisko Ankara-Esenboga (Esenboga Havalimani), ktoré sa nachádza približne 18 kilometrov severovýchodne od centra Ankary.
Ankarská hlavná autobusová aj vlaková stanica spájajú mesto so všetkými susednými mestami. Vo výstavbe je železničná rýchlodráha z Ankary do Istanbulu.
Ankara má tiež metro, ktoré sa aj v súčasnosti ďalej rozširuje, a prevezie denne viac ako 300 000 ľudí.

Kultúra a vzdelanie

Keďže je Ankara hlavné mesto Turecka, sídlia tu všetky dôležité úrady, prezident, vláda aj veľvyslanectvá a zastupiteľské úrady všetkých krajín. Ankara je taktiež univerzitné mesto, sídli tu 13 univerzít, z ktorých mnohé patria k najvýznamnejším v Turecku (Ankarská, Hacettepe, METU...). V Ankare sídli v troch budovách Turecká národná opera a balet. V Ankare sa nachádzajú taktiež Turecké štátne divadlá, ktoré zabezpečujú chod v ôsmich budovách. Ankara je sídlo piatich symfonických orchestrov.

Šport

Rovnako ako v ostatných tureckých mestách, v Ankare je najobľúbenejším športom futbal. Mesto má štyri futbalové tímy, ktoré momentálne hrajú v Turkcell Super League: Gençlerbirliği (skončil piaty v lige v sezóne 2006 – 07), Büyükşehir Belediye Ankaraspor (skončil siedmy v lige v sezóne 2006 – 07) a Ankaragücü (skončil trinásty v lige v sezóne 2006 – 07). Štvrtý klub, Gençlerbirliği OFTAŞ sa dostal do Turkcell Super League počas sezóny 2007 – 08, ktorá sa začala 10.augusta 2007. Štadión Ankara 19. mája je miesto konania futbalových zápasov a má kapacitu 21,250 (na sedenie).
V Tureckej Basketbalovej Lige je Ankara reprezentovaná tímami Türk Telekom a CASA TED Ankara Kolejliler.
Ankara Buz Pateni Sarayı je miesto, kde sa konajú súťaže v ľadovom hokeji a v krasokorčuľovaní.
Nachádzajú sa tu mnohé populárne miesta na skateboarding, ktorý je aktívny v meste od roku 1980. Skateri v Ankare sa zvyčajne stretávajú v parku blízko budovy Veľkého Národného zjazdu Turecka.